**רבי פרידא- במה (באמת) הארכת ימים?- דף כז עמוד א**

רבי פרידא היה אמורא בדור השלישי לאמוראי בבל . הוא היה תלמיד של רבי אמי כמוזכר במסכות מנחות[[1]](#footnote-1) .

בשיעורנו נעסוק בסיפור על רבי פרידא המלמד את תלמידו בכל יום את השיעור ארבע מאות פעם[[2]](#footnote-2). וכך מספרת הגמרא במסכת עירובין:

רבי פרידא הוה ליה ההוא תלמידא דהוה תני ליה ארבע מאה זימני וגמר. יומא חד בעיוה למלתא דמצוה, תנא ליה ולא גמר. אמר ליה: האידנא מאי שנא? אמר ליה: מדההיא שעתא דאמרו ליה למר איכא מילתא דמצוה - אסחאי לדעתאי, וכל שעתא אמינא, השתא קאי מר, השתא קאי מר. אמר ליה: הב דעתיך ואתני ליך. הדר תנא ליה ארבע מאה זימני [אחריני] נפקא בת קלא ואמרה ליה: ניחא ליך דליספו לך ארבע מאה שני, או דתיזכו את ודרך לעלמא דאתי? אמר: דניזכו אנא ודריי לעלמא דאתי. אמר להן הקדוש ברוך הוא: תנו לו זו וזו.

(תרגום: רַ' פְּרִידָא הָיָה לוֹ תַּלְמִיד אֶחָד שֶׁהָיָה שׁוֹנֶה לוֹ אַרְבַּע מֵאוֹת פְּעָמִים וְלָמַד פַּעַם אַחַת בִּקְּשׁוּהוּ לִדְבַר מִצְוָה, שָׁנָה לוֹ וְלֹא לָמַד. אָמַר לוֹ: מָה נִשְׁתַּנֵּיתָ עַכְשָׁו? אָמַר לוֹ: מִשָּׁעָה שֶׁאָמְרוּ לְמַר "יֵשׁ דְּבַר מִצְוָה" – הִסַּחְתִּי דַּעְתִּי, וּבְכָל שָׁעָה אָמַרְתִּי: עַכְשָׁו יַעֲמֹד מַר, עַכְשָׁו יַעֲמֹד מַר. אָמַר לוֹ: תֵּן דַּעְתְּךָ וְאֶשְׁנֶה לְךָ.ָשנָה לוֹ שׁוּב אַרְבַּע מֵאוֹת פְּעָמִים וְלָמַד. יָצְתָה בַּת קוֹל וְאָמְרָה לוֹ: רְצוֹנְךָ שֶׁיִּפְסְקוּ לְךָ אַרְבַּע מֵאוֹת שָׁנָה, אוֹ שֶׁתִּזְכֶּה אַתָּה וְדוֹרְךָ לְחַיֵּי עוֹלָם הַבָּא. אָמַר: רְצוֹנִי שֶׁאֶזְכֶּה אֲנִי וְדוֹרִי לְחַיֵּי עוֹלָם הַבָּא. אָמַר הַקָּדוֹשׁ בָּרוּךְ הוּא: תְּנוּ לוֹ זוֹ וָזוֹ).

**תוספות** במקום מעלים קושיה מדברי גמרתינו במסכת מגילה שם מספר רבי פרידא לתלמידיו כי האריך ימים בגלל סיבות אחרות לחלוטין:

שאלו תלמידיו את רבי פרידא: במה הארכת ימים? אמר להם: מימי לא קדמני אדם לבית המדרש ולא ברכתי לפני כהן, ולא אכלתי מבהמה שלא הורמו מתנותיה[[3]](#footnote-3)

וענו התוספות שני תירוצים:

א. הא והא גרמא לו (הוא זכה לאריכות ימים בזכות שני הדברים)

ב. באותה שעה לא ידע שאמר ליה הקדוש ברוך הוא תנו לו זו וזו עד לאחר שחי ארבע מאות שנה**[[4]](#footnote-4)**

מרגלית טובה מצאתי בדברי **הרב חיים שאול קויפמן** (רב בגייטסהד) . בגמרא במסכת מגילה מספר רבי פרידא כי הוא הקפיד להגיע בכל בוקר , ראשון לבית המדרש כי תורת ה' הייתה חשובה בעיניו והוא לא רצה להפסיד אפילו דקה של לימוד תורה. אבל , כאשר תלמידו התקשה בלימוד , רבי פרידא ויתר על כל רצונותיו ומאוייו על מנת לקדם ולסייע ליהודי אחר שנמצא במצוקה .

עיון מעמיק יותר בסיפור מעלה גם בעיה הלכתית שצריך להתמודד איתה בלימוד הסיפור. הגמרא במסכת קידושין [[5]](#footnote-5)אומרת כי כאשר אדם צריך לבחור האם לממן לימוד תורה לעצמו או ללמד את בנו , ההלכה היא כי הוא קודם לבנו. אם כן, כיצד ביטל רבי פרידא את תורתו על מנת ללמד את תלמידו?

לשאלה זו נכתבו תשובות רבות , אביא מספר תשובות אשר כל אחת מכוונת אותנו לשדרג את לימוד התורה שלנו

א. בזה שרבי פרידא היה שונה לתלמידו ארבע מאות פעמים, נמצא שהיה חוזר על לימודו ארבע מאות פעמים, וכבר ידעת מגודל מעלת וחיוב לחזור על הלימוד, וכמו שדרשו רבותינו במסכת בחגיגה **[[6]](#footnote-6)**

**ב.** מפני שאותו תלמיד הזדמן לפני רבי פרידא, הבין שמן השמים זימנו לו מצוה זו, ללמד את אותו תלמיד, ולכן למרות שהיה הדבר כרוך בביטול זמן רב כביכול, שיכול היה אז להתעלות בלימוד לבדו, מכל מקום הבין שזו מצוה שהטילו עליו מן השמים[[7]](#footnote-7)

**ג.** כל זה מפני שהיה מתיירא פן חלילה יצא לתרבות רעה, בראותו את חבריו עולים ומתעלים בלימוד, ואילו הוא אינו מבין ואפילו אחרי מאה פעמים ויותר. ואף על פי שעל ידי זה היה רבי פרידא כביכול מתעלה פחות בלימוד, מכל מקום כל זה כדאי שלא יצא אחד מישראל לתרבות רעה [[8]](#footnote-8)

ותשובה אחת נוספה לי עת העברתי את השיעור הזה באחד המקומות. המבחן האמיתי של אדם האם הבין את מה שלמד , היא השאלה האם הוא מצליח להעביר את התורה שלמד לזולתו. לכן כל עוד לא הבין התלמיד את דברי רבי פרידא , לא הסתיים לימוד התורה של רבי פרידא עצמו.

ונסיים את שיעורנו בחידושו מרנין הנפש של **רבי חיים שמואלביץ**. בעוד אנו מתפעלים ברבי פרידא המלמד את תלמידו ארבע מאות פעם, התפעל רבי חיים מהתלמיד שלא מוותר לרבו ומוכן לשלם מחיר כבד, אולי גם חברתי העיקר ללמוד ולהבין את תורת ה'.

1. מנחות נב, ע"ב [↑](#footnote-ref-1)
2. יש לשים לב למספר 400 החוזר פעמים רבות בסיפורי הש"ס . למשל "נעקר חרוב ממקומו ארבע מאות אמה" (בבא מציעא נט ע"ב, "נזעזעה ארץ ישראל ארבע מאות פרסה על ארבע מאות פרסה" (מגילה ג, ע"א) , "כדי הוא הלל שתאבד על ידו ארבע מאות זוז" (שבת לא, ע"א) [↑](#footnote-ref-2)
3. מגילה , כז ע"א [↑](#footnote-ref-3)
4. תוספות ד"ה "תנו לו זו וזו" [↑](#footnote-ref-4)
5. קידושין כט , עמוד ב וכן פסק הרמב"ם הלכות תלמוד תורה פ"א , ה"ד והשו"ע יו"ד סימן רמה, ב [↑](#footnote-ref-5)
6. רבי משה פיינשטיין, דברות משה , קידושין סימן נ [↑](#footnote-ref-6)
7. הרב משה ילוז, מתוך מאמר באינטרנט [↑](#footnote-ref-7)
8. הרב יוסף חי סימן טוב, "כרם יוסף" [↑](#footnote-ref-8)